
ΠΡΟΣ ΤΗΝ ΒΟΥΛΗ ΤΩΝ ΕΛΛΗΝΩΝ 

Ε Ρ Ω Τ Η Σ Η   
ΠΡΟΣ ΤΟΥΣ ΥΠΟΥΡΓΟΥΣ: 1) ΕΣΩΤΕΡΙΚΩΝ, ΑΠΟΚΕΝΤΡΩΣΗΣ ΚΑΙ ΗΛ. ΔΙΑΚΥΒΕΡΝΗΣΗΣ





     2) ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ ΚΑΙ ΘΡΗΣΚΕΥΜΑΤΩΝ 
ΘΕΜΑ: «ΤΕΡΑΣΤΙΑ ΜΕΙΩΣΗ ΚΟΝΔΥΛΙΩΝ ΣΤΟ ΑΝΑΠΤΥΞΙΑΚΟ ΠΡΟΓΡΑΜΜΑ ΤΟΥ ΔΗΜΟΚΡΙΤΕΙΟΥ ΠΑΝΕΠΙΣΤΗΜΙΟΥ ΘΡΑΚΗΣ»

 Το Δημοκρίτειο Πανεπιστήμιο αποτελεί το σημαντικότερο αναπτυξιακό πυλώνα της Θράκης. Η συμβολή του στην οικονομική ανάπτυξη και στην πνευματική θωράκιση της περιοχής είναι ανεκτίμητη. Κατά την περίοδο 2004-2009 η τότε Κυβέρνηση της ΝΔ έδωσε ιδιαίτερη σημασία στην ανάπτυξη των υποδομών του Δ.Π.Θ.  ενισχύοντας το ρόλο του και εκσυγχρονίζοντας τις υποδομές του. Άμεση προτεραιότητά μας ήταν η σύνδεσή του με την τοπική αγορά και την τοπική κοινωνία καθώς και η μετεξέλιξή του σε ένα σύγχρονο διαβαλκανικό Πανεπιστήμιο που θα εξάγει ευρωπαϊκή τεχνογνωσία, θα στηρίζει την άσκηση οικονομικής διπλωματίας στην Ν.Α. Ευρώπη και στις Παρευξείνιες χώρες, θα συμβουλεύει τις τοπικές επιχειρήσεις και θα φιλοξενεί φοιτητές και καθηγητές από όλες τις γειτονικές χώρες, συμβάλλοντας στην ανάπτυξη και του συνεδριακού τουρισμού. 
Στο πλαίσιο της πολιτικής μας αυτής εντάχθηκαν τον Αύγουστο του 2009 στα Περιφερειακά Επιχειρησιακά Προγράμματα (ΠΕΠ) της Περιφέρειας Ανατολικής Μακεδονίας και Θράκης έργα 55.000.000 Ευρώ που αφορούσαν την ανάπτυξη των υποδομών του Δημοκριτείου Πανεπιστημίου. 

Δυστυχώς, η απόφαση αυτή του τότε Γ.Γ. της Περιφέρειας κ. Δ. Σταμάτη ανατρέπεται από τη νυν πολιτική ηγεσία η οποία με νέα απόφασή της μειώνει το ποσό χρηματοδότησης των υπό ένταξη έργων στα (ΠΕΠ) σε 20.000.000 οδηγώντας ουσιαστικά σε συρρίκνωση της προοπτικής του Πανεπιστημίου. Η εξέλιξη αυτή προκάλεσε μάλιστα και ανακοίνωση της Συγκλήτου του Δημοκριτείου Πανεπιστημίου Θράκης, η οποία εκφράζει τον έντονο προβληματισμό της για την τεράστια περικοπή δαπανών και καλεί τη νέα πολιτική ηγεσία να αναλογιστεί τη σημασία τέτοιων αποφάσεων για την εξέλιξη και ανάπτυξη του Δ.Π.Θ. καθώς και κατ’ επέκταση της ευρύτερης περιοχής.
Ε Ρ Ω Τ ΟΝ Τ Α Ι 
οι κ. Υπουργοί
1. Για ποιο λόγο η Περιφέρεια Ανατολικής Μακεδονίας και Θράκης προχώρησε στην περικοπή 35.000.000 Ευρώ από το ΠΕΠ που προορίζονταν για το Δημοκρίτειο Πανεπιστήμιο Θράκης, ενώ είχαν ήδη εγκριθεί από την Κυβέρνηση της ΝΔ;
2. Τι θα γίνει με τα έργα ύψους 40.000.000 Ευρώ που είχαν ήδη προκηρυχθεί από την προηγούμενη Κυβέρνηση;
3. Γιατί η πολιτική της Κυβέρνησης του ΠΑΣΟΚ οδηγεί σε συρρίκνωση και μαρασμό ένα ακριτικό Πανεπιστήμιο την ώρα μάλιστα που το Δ.Π.Θ. ως τρίτο μαζικότερο ΑΕΙ στη χώρα είχε μπει σε μια νέα δυναμική ανάπτυξης με θετικότατες επιπτώσεις στην τοπική οικονομία, στην ακριτική κοινωνία και στην εθνική πολιτική;
Αθήνα,
5 / 05 / 2010
Ο ερωτών Βουλευτής

Ευριπίδης Σ. Στυλιανίδης

